CHO หั่นเป้ารายได้ปีนี้เหลือโต 2% จากคาด 10% หลังโครงการรถเมล์ NGV ล่าช้า
CHO ปรับลดเป้ารายได้รวมปีนี้เหลือโต 2% จากเดิมคาดโต 10% จากปีก่อน หลังการลงนามสัญญาตามโครงการจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน ขององค์การขนส่งมวลชนกรุงเทพฯมีความล่าช้ามากกว่า 6 เดือน
19 พ.ย. 2558

บริษัท ช.ทวี ดอลลาเซียน จำกัด (มหาชน) หรือCHO ระบุว่า ตามที่บริษัทได้กำหนดแผนกลยุทธ์การดำเนินธุรกิจ และประมาณการขยายตัวของรายได้ในปี 58 ในอัตรา 10% โดยใช้เกณฑ์เปรียบเทียบกับรายได้ปี 57 ซึ่งไม่รวมรายได้จากโครงการพิเศษจำนวน 267 ล้านบาท ทำให้ฐานรายได้ในปี 57 มีจำนวน 1,254 ล้านบาท
โดยจากผลประกอบการในช่วง 9 เดือนแรกปีนี้ บริษัทมีรายได้รวม 850.21 ล้านบาท ลดลง 23.7% จากช่วงเดียวกันของปีก่อน เป็นผลมาจากรายได้ของบริษัทในส่วนลูกค้าภายในประเทศลดลง สาเหตุสำคัญเกิดจากการสูญเสียโอกาสในการรับคำสั่งซื้อจากลูกค้าบางส่วน เป็นผลสืบเนื่องจากการที่บริษัทได้จัดเตรียมแผนในการบริหารจัดการทรัพยากร และกำลังการผลิตส่วนหนึ่งไว้สำหรับรองรับงานโครงการจัดซื้อรถ NGV ดังกล่าว ภายหลังจากบริษัทได้เข้าร่วมการประมูลงาน และได้รับการคัดเลือกเป็นผู้ชนะการประกวดราคาซื้อดังกล่าวภายใต้กิจการร่วมค้าเจวีซีซี ซึ่งภายหลังนั้นมีการเลื่อนกำหนดการลงนามในสัญญาล่าช้ามากกว่า 6 เดือน
ดังนั้น ที่ประชุมคณะกรรมการบริษัทเมื่อวานนี้ ได้มีมติอนุมัติให้บริษัทปรับแผนประมาณการ การขยายตัวของรายได้รวมในปี 58 จากเดิม 10% เป็น 2% แล้ว เพื่อให้ผู้ถือหุ้นหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน